Post salutacionem. Erwerdige, leve her Otto unde bisunderlinx gude vrunt. Wii bidden jwer leven to wetende, dat wii jwe breve, in cort gescreven, beide untfangen unde wol vornomen hebben, dar gii inne scriven, dat wii ju gescreven sollen hebben, dat gii unde de jwen vor uns unde de unsen in unde buten unsir stat geveliget unde geleidet sollen wesen etc. Hiirup geleve jw to weten, dat jw wol vordenken mach enes breves an uns van jwer leve gescreven na untsegginge der stede, de se deme heren koninge do gedaen hadden, welke breff des ersten vridages in der vasten darnegest uppe Raseborch gescreven was, dar gii van uns inne begerende weren to wetende, wo wii it mit jweme gnedigen heren unde mit jw van siner wegen darumme holden wolden in zulker wise, off gii wat ut Razeborges lene senden worden to unser stad, wer dat ok velich aff unde to varen mochte, unde off gii hiir wene mit gude santen, wer dat geveliget unde geleidet mochte wesen in unsir stad, unde wes unse wille hiirane were etc., unde dat wii jwer leve dar wedder sollen up vorscreven hebben, dat gii unde de jwen vor uns unde den unsen binnen unser stad unde buten solen geveliget unde geleidet wesen etc. Ersame, leve her Otte. Dat hopen wii wol geholden wesen, wente gii unde de jwen van uns unde den unsen unde in deme unsen van der vorscreven untsegginge wegene, dar jwer leve de breff up gescreven wart, nicht beschediget en sin. Item alse jwe leve in [den] twen breven scrivet van deme iseren, dat hiir solle bekummert unde besat sin etc., des willet weten, dat her Otten Brakels knecht hiir quam, dat iseren ansprekende vor dat sine, unde bekummerde dat mit rechte, des wii doch nemande weigeren mogen, alse gii dat zulven wol irkennen. De de besten bewisinge darto hevet, dat em dat iseren unde anders nemande tobehore, deme wert it mit rechte wol untsettet.